
Fiona Brand

Herregårdsnetter

Oversatt av Kirsti J. Myro


Kjære leser

Tobias Hunt, mørk og farlig, men med klare sympatiske trekk, dukket opp som «den andre mannen» i Tvillingbløffen. Han datet begge Messina-søstrene, men virket tilfreds med å ende opp som en venn.

Så klart jeg måtte skrive historien hans og finne ut hva problemet hans var!

Da sørstatsskjønnheten Allegra Mallory entret scenen med sin perfekte sminke, de stilige klærne og den særegne sjarmen til en tidligere skjønnhetsdronning, skjønte jeg det endelig. Tobias hadde falt for henne for en evighet siden, han hadde bare ikke akseptert det … enda.

Jeg håper at du, i disse usikre tider, koser deg like mye med å lese om Tobias og Allegra som jeg gjorde da jeg skrev om dem.

Velsignet hilsen

Fiona


Til Herren: Faderen, Sønnen og Den hellige ånd. Tusen takk!

«Herren velsigne deg og bevare deg! Herren la sitt ansikt lyse over deg og være deg nådig! Herren løfte sitt ansikt mot deg og gi deg fred!»                                                                                                        -Den aronittiske velsignelse, fjerde Mosebok kap. 6, vers 24-26 


1

Allegra Mallory kikket opp i bakspeilet på den lekre, nye kabrioleten sin idet hun svingte inn på Sixth Street. Hjertet hennes satte opp farten da den blanke, svarte pickupen som hadde kjørt etter henne, og som hun var nesten sikker på at tilhørte milliardæren Tobias Hunt, fulgte etter.

Tobias. Høy, bister og muskuløs, med vintergrå øyne, kinnbein til å dø for og en kjeve som var som hugget i stein. En mann som hun hadde tilbrakt en lidenskapelig natt med for to år siden.

Irritasjon, og en spenning som hun ikke var interessert i å utforske nærmere, fikk henne til å stramme grepet rundt rattet. Sist hun så Tobias, var i begravelsen til grandtanten hennes, Esmae, for bare noen dager siden. Det sa seg selv at hun hadde unngått ham, noe som hadde vært enkelt fordi det var så mange som kom, både til kirken og til minnesamværet i Esmaes nydelige, gamle strandhus etterpå. Men da advokatkontoret til tanten hadde ringt for å invitere henne til opplesingen av testamentet, en opplesing som Tobias, Esmaes stebarnebarn, også skulle delta på, kunne hun ikke unngå ham lenger.

Hun bremset opp foran et rødt lys. Et nytt øyekast i bakspeilet bekreftet at han fortsatt var rett bak henne, og motvillige minner kom til overflaten, helt ut av det blå.

Det at hun hadde gjort den ene tingen hun alltid hadde lovet seg selv at hun aldri skulle gjøre, å ha en one night stand og med den siste mannen i verden hun burde gjøre noe slikt med, irriterte henne fortsatt.

Ikke at hun hadde trodd at det bare ville bli den ene natten.

På det tidspunktet hadde hun vært dum nok til å tro at siden hun hadde vært småforelsket i Tobias de fire siste årene, så var han den rette, og at dette kunne være starten på noe dypt og ekte. Et forhold som det som foreldrene hennes hadde, og som hun alltid hadde trodd at ville ramle ned i fanget på henne helt av seg selv fordi hun var et godt menneske og fortjente å bli elsket.

Den svarte pickupen stilte seg kloss inntil hennes i krysset, og fikk bilen hennes til å virke enda mindre og henne til å føle seg jaktet på. Allegra rynket pannen mot de sotede vinduene som skjulte sjåførens identitet, men hun hadde fått et glimt av registreringsnummeret før pickupen kom for nær. Det personlige skiltet med navnet Hunts, et ordspill på firmanavnet Hunt Securities, fikk det til å stramme seg i magen og sendte et skarpt, uønsket grøss nedover ryggen på henne.

Plutselig bevisst på hvor synlig hun var i kabrioleten sin mens Tobias var skjult bak det tøffe gangsterglasset, rettet hun blikket innbitt mot den yrende morgentrafikken foran seg.

Spenningen hun fortsatt følte og de merkelige, små adrenalinbølgene som gikk gjennom henne, var ganske enkelt et resultat av å måtte hanskes med Tobias og opplesningen av testamentet mens hun fortsatt sørget over Esmae. Én ting var i alle fall sikkert: Hun var ikke tiltrukket av Tobias, og han gjorde henne definitivt ikke opphisset på noen måte.

Etter at Tobias hadde blitt fotografert sammen med den smellvakre arvingen Francesca Messena bare noen dager etter natten deres sammen, hadde moren hennes – bekymret over at avvisningen ville få henne til å føle seg utilstrekkelig – betalt for at hun skulle få profesjonell hjelp. For å fullføre helbredelsesprosessen hadde hun i tillegg benyttet seg av en rekke alternative behandlingsformer for å befri seg fra minnene og gi slipp på sinnet hun følte. Da hun var ferdig, hadde hun både fått gjort nyttig research for spaet sitt og oppnådd målet sitt: Hun var ikke lenger tiltrukket av Tobias.

Lyset ble grønt. Hun ga jevnt gass gjennom krysset og nøt lyden av den malende motoren mens hun forsøkte å følge instruksjonene fra GPS-en. Heldigvis hadde hun perfekt syn og fikk raskt øye på avkjørselen hun skulle ta. Noen sekunder senere svingte hun ned i parkeringskjelleren under skyskraperen som huset det eksklusive advokatfirmaet som Esmaes advokat jobbet for.

Siden det var formiddag og bygget lå midt i sentrum, var garasjeanlegget selvsagt fylt til randen. Hun fanget opp en bevegelse til høyre. Hun visste ikke om det var en bil som nettopp hadde parkert eller en som var på vei ut, men svingte dit i tilfelle det hadde blitt en ledig plass der. En fordel med det var at Tobias fortsatte rett frem og ikke lenger skygget henne.

Men lettelsen var kortvarig. Noen sekunder senere kom en pen kvinne og datteren hennes, kledd i en knallrosa turndrakt dekket av glitrende strass og med like glitrende hår satt opp i en knute, ut av bilen som de tydeligvis nettopp hadde parkert.

På vei inn til byen hadde hun sett plakater som reklamerte for en skjønnhetskonkurranse for barn, så det var en god sjanse for at den vesle jenta var en av deltakerne. Det yndige synet minnet henne om hennes egne dager i slike skjønnhetskonkurranser, noe hun hadde sluttet med da hun fylte seksten. Mest fordi hun nektet å kle seg i rosa og dekke seg med strass.

Men så hadde moren fristet henne med en konkurranse der premien var en pengesum som ville dekke store deler av universitetsutdannelsen hennes i tillegg til en bil og noen diamanter. Allegra hadde fundert på det i hele fem sekunder. Skulle hun gå for det?

Ville en sulten løve kaste seg over en stek?

Til sjuende og sist hadde det vært et opplagt valg, så hun hadde like gjerne vunnet pengene, bilen og diamantene. Hun var ikke like glad i kronen i sølv og krystall, men på dårlige dager var det av og til fint å kunne ta den på.

Frustrert over den tilsynelatende fulle parkeringskjelleren, men likevel uendelig positiv fortsatte hun å lete. Det måtte være en ledig plass her, ellers ville ikke billettautomaten ha sluppet henne inn.

Hun måtte bare finne den før Tobias.

Da hun nesten hadde kommet til enden av raden, registrerte hun glødende baklys til høyre for seg. Siden det ikke hadde kommet noen nye biler ned i garasjen i løpet av de siste sekundene, kunne det ikke bety noe annet enn at noen skulle dra. I samme øyeblikk så hun et glimt av bevegelse til venstre. Hun rynket pannen. Tobias hadde også lagt merke til bilen som var i ferd med å dra, og nå var muskelpickupen hans på vei mot den ledige plassen.

Adrenalinet pumpet i årene hennes. Hun kom fra en familie der regler var regler, og det var viktig å ha gode manerer. Faren og de fire eldre brødrene hennes åpnet dører for kvinner. Invitasjoner ble sendt i posten, ikke via tekstmelding. Middag ble spist ved bordet med tøyservietter, og viktige samtaler ble holdt på en sivilisert måte, ansikt til ansikt.

Hun burde gjøre det rette. Vente høflig og la ham ta parkeringsplassen.

Men Tobias hadde ikke gjort det rette for to år siden. Han hadde forvandlet den lidenskapelige natten deres sammen til noe meningsløst, og så, et par dager senere, hadde han gjort det hele enda mer meningsløst ved å dumpe henne via telefon.

Hun bet tennene sammen.

Og så, før hun kunne nedlegge veto mot handlingen, trampet hun på gasspedalen.

*

Tobias Hunt bråbremset idet en hvit kabriolet med navnet Madison Spas på siden kjørte inn foran ham, skar ham av og smatt pyntelig inn på plassen hans.

Selv om han ikke kjente igjen den iøynefallende, hvite kabrioleten, måtte han ha vært blind for ikke å kjenne igjen det karakteristiske kastanjebrune håret samlet i en rufsete knute, de utsøkte kinnbeina og den litt hovmodige nesen halvveis skjult bak et par store solbriller.

Allegra Mallory.

En tidligere skjønnhetsdronning som den innflytelsesrike influenseren Buffy Hamilton hadde satt opp som nummer to på listen over «Hvem som kommer til å bli gift med en milliardær», rett bak Buffy selv på førsteplass.

Da han fortsatte videre, fikk Tobias et glimt av lange, solbrune bein og sexy, høye hæler idet Allegra steg ut av bilen. Synet av henne i den smaragdgrønne kjolen og den lekre, lille jakken som klistret seg til kurvene hennes og viste et forlokkende hint av kløft, døyvet frustrasjonen over at han ville komme for sent til opplesingen av testamentet.

Han bet tennene sammen og forsøkte å undertrykke den nå-så-altfor-velkjente skjerpingen av maskulin interesse og den sitrende spenningen Allegra alltid vekket i ham, som om elektrisitet kretset gjennom kroppen hans.

I over seks år hadde han jobbet hardt for å undertrykke den sterke tiltrekningen som hadde tatt ham på sengen da Esmaes niese først kom til Miami, bare noen uker etter at han hadde flyttet inn sammen med kjæresten, Lindsay. En tiltrekning som fortsatt var like urovekkende og altoppslukende som den hadde vært for to år siden da han, etter å ha slått opp med Lindsey fordi han ikke kunne glemme Allegra, endelig hadde gitt etter for fristelsen og tilbrakt en lidenskapelig natt med henne.

Han hadde vært klar over at han hadde krysset en grense ved å gjøre det. Han hadde blitt akkurat som faren som han hadde forsøkt å glemme mesteparten av livet.

James Hunt hadde ikke vært i stand til å slå seg til ro, verken i et godt ekteskap eller med en dårlig affære. Han hadde ødelagt livet til Tobiasʼ mor, overlatt henne til en usikker tilværelse mens han hadde det ene forholdet etter det andre med en endeløs rekke berømte partyjenter. For femten år siden hadde han endelig omkommet i en bilulykke, men det hadde ikke vært tidsnok for Alicia Hunt. Hun hadde fått problemer med hjertet og gikk bort bare seks måneder senere.

Tobias hadde lest journalnotatene, han kjente sjargongen, men det endret ikke det faktum at moren hans hadde dødd av hjertesorg.

Han kjørte videre, men minnene fra natten med Allegra distraherte ham fra jakten på en parkeringsplass.

En klar, varm kveld; en himmel full av strålende stjerner; Esmaes strandhus med de franske dørene på vid vegg slik at den kjølige havbrisen slapp inn. Lyden av bølgene som slo over stranden, og Allegra Mallory, enda vakrere nå som hun var naken og sov i den uoppredde sengen som de nettopp hadde delt.

Fingrene hans strammet seg rundt rattet, og han viftet vekk de altfor levende bildene som minnet ham om at han hadde gjort den ene tingen han hadde lovet seg selv at han ikke skulle gjøre. Han hadde, tradisjonen tro, vraket det bunnsolide forholdet han hadde vært i, til fordel for en glitrende selskapsløve som kun var interessert i Hunt-familiens milliarder.

Og det feiltrinnet hadde fått følger som fortsatt hjemsøkte ham. Lindsay hadde vært gravid uten at noen av dem visste det, men hadde mistet barnet dagen etter at han hadde ligget med Allegra. Selv om hun hadde gjort sitt beste for å overbevise ham om at det ikke var hans skyld, visste Tobias at hvis han hadde blitt hos Lindsay, hvis han hadde oversett dragningen mot Allegra, så ville babyen, barnet hans, kanskje ha levd.

Tynget av skyld og direkte uvel over skaden han hadde forvoldt, hadde han kontrollert lysten til å kaste seg inn i et forhold med Allegra og kuttet alle bånd mellom dem. Natten deres sammen var gammelt nytt. Det som virkelig bekymret ham nå, var at hun var her for opplesingen av testamentet.

At hun var her for å innkassere.

Et innkommende anrop avledet ham fra å sture over nøyaktig hvilke eiendeler som opprinnelig hadde tilhørt familien hans som Esmae hadde testamentert til niesen. Han trykket på det lysende ikonet på pickupens berøringsskjerm og svarte på anropet fra den gamle militærkompisen sin, JT. «Jeg vet at jeg er sen», knurret han. «Flyet mitt ble forsinket. Opphold Phillips til jeg kommer.»

Pokker om han skulle gå glipp av så mye som ett sekund av dette møtet. Esmae hadde eid aksjer i Hunt Securities. Med fem prosent av milliardbedriften som familien hans omhyggelig hadde bygd opp fra grunnen av, på spill, var det ikke noe å lure på. Han måtte være der.

JT la ikke skjul på utålmodigheten han følte. «Du tror da virkelig ikke at Esmae etterlot aksjene til Allegra. Det er jo tross alt Hunt-aksjer …»

«Som falt i Esmaes hender fordi bestefaren min ikke tok seg bryet med å lage et nytt testament før han giftet seg med henne og før han var så uheldig at han døde i den båtulykken.»

Men den virkelige svindelen hadde skjedd enda en generasjon tilbake. Oldefaren hans, Jebediah, hadde jobbet på kvegfarmen til Alexandra Mallory, og hadde etter hvert kjøpt en eiendom sammen med henne. Tre år senere, midt i en tørkeperiode og en heftig affære med Jebediah, hadde Alexandra forsvunnet inn i solnedgangen. Advokaten som hadde delt eiendommen i to, hadde på et eller annet vis klart å gi Alexandra den delen som ikke lenge etter viste seg å være et av de rikeste oljefeltene i Texas. Samtidig hadde Tobiasʼ familie endt opp med et uttørket område som nesten hadde ruinert dem helt.

«Hvis Esmae ikke hadde andre hensikter med aksjene, ville hun ha sagt ja da pappa tilbød seg å kjøpe dem for tjue år siden. Men hun sa nei. Det eneste positive ved det hele, er at bestefar var forutseende nok til å overføre nittifem prosent av firmaet til faren min et par år før han døde, ellers ville Hunt Securities ha vært Mallory Securities nå.»

«Men Esmae ga deg et løfte før hun døde …»

«Det var da jeg fortsatt var den eneste testamentarvingen hennes. Hun endret testamentet sitt to år senere da Allegra flyttet til Miami på heltid, og ville ikke si noe om de nye detaljene.» Tobias så grublende på radene med biler. «Esmae gjorde endringer som hun visste at jeg ikke ville like. Hvorfor skulle hun ellers holde dem hemmelig?»

Pulsen hans steg da han fikk øye på Allegra som var på vei inn i en av heisene. Hun snudde på hodet og møtte blikket hans. Et øyeblikk senere gikk dørene igjen, og fiksjonen om at hun ikke hadde lagt merke til at hun hadde sneket seg inn foran ham og stjålet parkeringsplassen, døde en rask død.

«Aksjene burde gå til meg», sa han dystert, «men jeg har ingen blodsbånd til Esmae. Det har Allegra Mallory, og når en Mallory er involvert kan alt skje.»

Oldefar Jebediah hadde visst det bedre enn noen. «Ikke glem at Esmae finansierte spaet hennes, og at Allegra har sittet ved Esmaes sykeleie i flere måneder nå.»

JT var taus en liten stund. «Tror du virkelig at Allegra vil forsøke seg på noe slikt? Jeg har lest alt som har blitt blåst opp online, men hei, vi må jo huske hvem som skriver de greiene der. Buffy Hamilton. Jeg mener, seriøst …?»

«Tilbake til testamentet», sa Tobias bestemt. «For seks måneder siden gjorde Esmae Allegra til testamentarving i det hemmelige testamentet sitt. Det betyr at Esmae har gjort noe som jeg ikke kommer til å like, og samme hva det er, så sitter Allegra i det til halsen.»

«Jeg skjønner at Esmae har vært hemmelighetsfull. Jeg tror bare ikke at Allegra er typen til å utnytte en døende slektning», sa JT.

«Det er bare én grunn til at jeg har bedt deg om å være til stede under opplesingen, og det er fordi noe er i gjære. Ellers ville jeg ikke ha trengt deg. Vi sees om noen minutter.»

Han la på i samme øyeblikk som han endelig så en ledig plass, bare to plasser unna Allegras stilige kabriolet.

Han sjekket klokken. Irritasjonen vokste seg enda sterkere da han noterte at han nå var drøye ti minutter for sen. Han gikk ut av pickupen, låste den, gikk raskt mot heisene og slo inn etasjenummeret. Da heisen satte fart oppover husket han den siste samtalen han hadde hatt med Esmae, som selv som nittitoåring hadde vært viljesterk, bydende og kanskje en anelse manipulerende.

Velkjente Mallory-trekk.

Fra ting som stebestemoren hadde ymtet frempå om, visste Tobias at Esmae hadde gjort noe utenom det vanlige med testamentet sitt. Det at hun hadde holdt det hemmelig, og at han ikke hadde hatt tilgang til en kopi, var den endelige bekreftelsen på det.

Heisdørene gled opp. Han marsjerte inn på det luksuriøse advokatkontoret og ble ledet til kontoret til Esmaes advokat, Phillips. Da han kom inn, landet blikket hans automatisk på Allegra. De mørke øynene hennes møtte hans. Til tross for at han hadde stålsatt seg mot dette øyeblikket, kjente han alle musklene i kroppen spenne seg.

Det slo ham, og ikke for første gang, at han vanligvis kunne gå fra kvinner uten noen negative følger. Var det over, så var det over. Men når det kom til Allegra hadde ikke de vanlige reglene vært gyldige.

Verken tid, avstand eller skyldfølelsen som hadde plaget ham i ettertid, hadde utført sine vanlige underverker. Til tross for at han hadde funnet og gått ut med andre kvinner som burde ha vært perfekte for ham, ville han fortsatt ha Allegra Mallory.

Velkommen i klubben.

Allegra så vekk fra Tobias og utfordringen i øynene hans, som om hun hadde kastet hansken til ham ved å ta parkeringsplassen han ville ha og dermed gjort at han kom femten minutter for sent til denne avtalen.

En hanske han hadde tatt opp.

Den dårlige samvittigheten over at hun hadde oppført seg så aggressivt, samt de andre, mer urovekkende følelsene som kvernet nederst i magen hennes, ble nesten øyeblikkelig erstattet med sydende irritasjon. Hun kunne ikke unngå å tenke at det kanskje ikke var så dumt at Tobias for én gangs skyld ikke hadde fått det han ville ha bare fordi han ville ha det.

Fingrene hennes vandret automatisk til det enkle, men elegante diamantarmbåndet hun bar rundt håndleddet. Det hadde vært en del av den siste premiepakken hun hadde vunnet som skjønnhetsdronning. Hun hadde gjort et bevisst valg da hun tok det på seg før dette møtet. Ikke bare fordi diamanter passet til alt, men fordi smykket minnet henne på at hun var en vellykket og målbevisst kvinne, og at livet hennes ikke ble definert av andres feiltrinn.

Og etter den oppdiktede skandalen som hadde satt en stopper for finanskarrieren hennes i San Francisco som hun hadde svettet blod for å oppnå, hadde hun blitt nødt til å tilgi mange slike feiltrinn.

Hun overså Tobias og den innsmigrende advokaten hans, JT, og rettet et kjølig blikk mot Phillips. «Kan vi begynne? Jeg har en avtale klokken tolv som jeg ikke vil gå glipp av.»

Avtalen var med en liten og jordnær vegansk kafé som laget favorittsalaten hennes og sjokoladekuler som var til å dø for, men det trengte ingen å vite.

«Og vi vil jo ikke at du skal komme for sent», sa Tobias i en lav, brysk tone som fikk det til å stramme seg i magen hennes.

Hun gjorde sitt beste for å undertrykke rødmen som varmet i kinnene og holdt blikket rettet mot Phillips som så granskende på henne idet han rakte henne en kopi av testamentet. Etter seks måneder i et finansfirma som hadde vært fullt av menn som enda ikke hadde skjønt at kvinner kunne se pene ut og likevel ha planer og agendaer som ikke inkluderte dem, hadde hun blitt vant til det blikket.

Siden hun hadde arvet det kastanjebrune Mallory-håret og morens mørke øyne og velskapte figur, var det visst vanskelig for menn å ta henne på alvor. Det var helt og fullt deres problem, men hun var en hjelpsom person og forsøkte vanligvis å tone ned utseendet sitt på jobb.

Men i dag, siden Tobias var til stede, hadde hun ikke vært interessert i å tone ned noe som helst. Kjolen hun hadde på seg, omfavnet kurvene hennes på en diskré måte, viste et hint av kløft og var kort nok til at de lange, slanke beina kom til sin rett. Bolero-jakken som sto til, ga antrekket et mer forretningsmessig preg samtidig som den understreket den smale midjen og at bh-størrelsen hennes – takket være moren – var respektinngytende 80D.

I tillegg til å gi henne det luksuriøse, sofistikerte utseendet hun trengte i jobbsammenheng, var både jakken og kjolen designet av den heteste designeren på markedet for tiden: Francesca Messena.

Det kunne kanskje virke rart at hun gikk i klær som var laget og designet av kvinnen som hun hadde funnet ut at hadde ligget med Tobias både før og etter at han hadde ligget med henne. Men slik Allegra så det, var det å kjøpe Francescas klær et klart tegn på at hun hadde kommet seg videre, og at sviket hun hadde følt da Tobias hadde dumpet henne for Francesca, var fullstendig forvist fra psyken hennes.

Phillips begynte å lese, og Allegra skumleste gjennom den første siden. Hun var klar over at det var en overraskelse hun ikke kom til å like et eller annet sted i dokumentet. En overraskelse som bare kunne handle om Madison Spas, siden den eneste grunnen til at hun var her var fordi Esmae eide femti prosent av firmaet hennes.

Det var for sent å angre på at hun hadde latt tanten investere og ikke gjort som hun i utgangspunktet hadde planlagt, og tatt opp et lån i sin egen bank.

For fire måneder siden da Allegra hadde fått vite at Esmaes sykdom var uhelbredelig, hadde hun til og med tilbudt seg å kjøpe henne ut. Men Esmae hadde sagt at det ikke var nødvendig siden hun skulle testamentere alle aksjene til henne uansett. Det ville ha vært vel og bra, det, hvis det ikke hadde vært for at Esmae så hadde nektet å vise Allegra en kopi av testamentet.

Nå forberedte hun seg på det verste. Hun kunne være i ferd med å miste kontrollen over det høyt elskede spaet sitt til Tobias Hunt!

På side tre hadde hun begynt å slappe av, men så kom Phillips med en kommentar som fikk henne til å lese den forrige klausulen én gang til.

Enten bo i Esmaes villa i en hel måned sammen med Tobias, eller miste halvparten av firmaet?

Hun ble varm, så kald, så varm igjen. Hun leste gjennom klausulen igjen i tilfelle hun hadde lest feil.

Det hadde hun ikke, og hun ble med ett minnet på et feiltrinn som hun selv hadde gjort, og som nå hadde vendt tilbake for å hjemsøke henne.

Etter den ene natten med Tobias, hadde hun vært uforsiktig nok til å fortelle Esmae hva som hadde skjedd. Ordene hadde praktisk talt eksplodert ut av henne fordi hun hadde vært så sikker på at hun sto på randen til å være i et forhold av den inderlige, livsomveltende typen som hun alltid hadde drømt om.

Som forventet hadde Esmae vært mer forbeholden. Selv om hun hadde giftet seg med en Hunt, visste hun at hvis det var én mann Allegra ikke burde ha ligget med, så var det Tobias. Bitterheten som hadde eksistert mellom familiene Hunt og Mallory i over tre generasjoner nå, levde fortsatt i beste velgående.

Det var for sent å angre på at hun hadde fortalt Esmae den mørkeste hemmeligheten sin. En hemmelighet som tanten hadde lovet at hun aldri skulle fortelle til noen.

Nå så det plutselig ut som om fortiden ikke var død og begravet likevel, siden det virket som om Esmae forsøkte å spille giftekniv fra hinsides graven.

Det var så klart en hårfin sjanse for at dette ikke handlet om å spleise henne og Tobias. Esmae, det eneste medlemmet av Mallory-familien som faktisk hadde giftet seg med en Hunt, ville kanskje forsøke å forsone de to familiene. Men det ga ingen mening siden det bokstavelig talt ikke fantes noe som bandt de to familiene sammen lenger nå som Esmae var borte.

Allegra rynket pannen. Hadde hun vært tåpelig nok til å spekulere på om det lå et ekteskap i kortene da hun betrodde seg til Esmae for to år siden?

Et ydmykende, altfor levende minne boblet opp. Det var et ja til å ha nevnt ordet ekteskap.

Hun snappet etter luft, plutselig oppmerksom på at Tobias sto med armene i kors og det skifergrå blikket festet på henne, som om han trodde at denne klausulen om å «bo sammen» var hennes verk.

En dyp rødme spredte seg langsomt i kinnene hennes. Særlig.

Hun pustet dypt inn igjen og lukket øynene et øyeblikk mens hun forsøkte å samle seg ved å bruke en visualiseringsteknikk som den kristne meditasjonsinstruktøren hennes hadde anbefalt. Dessverre virket det som om det beroligende bildet av et stille, månelyst tjern hadde fått en rasende malstrøm i midten.

Hun åpnet blafrende øyelokk og møtte blikket til Tobias før han senket det mot munnen hennes. En av de svimlende, elektriske ilingene gikk gjennom henne igjen, som om kroppen hennes på ett eller annet primitivt nivå ikke kunne unngå å reagere på ham.

Men det stemmer ikke, tenkte hun morskt. Hun var ferdig med ham. De var ferdig med hverandre.

«Har jeg forstått dette riktig? Hvis jeg og Allegra ikke bor sammen i en måned, så vil jeg miste aksjer i mitt eget selskap?»

Skarpheten i Tobiasʼ tone understreket hvor irritert han var over at det sto så mye mer på spill for ham enn for Allegra siden sikkerhetsfirmaet hans var verdt flere milliarder dollar. Hun var også klar over at aksjene som bestefaren hans hadde etterlatt til Esmae for flere år siden, ikke var vanlige aksjer, men aksjer med stemmerett. Det betydde at den som eide dem hadde rett til å stemme i saker som gjaldt firmaet bedriftsstrategier.

Phillips, som utstrålte tidligere militær med den korte, velstelte frisyren og det kraftige kjevepartiet, bladde om som om han måtte minne seg selv på hvilken type klausul det handlet om, som om det var noe en advokat ville glemme. «Det stemmer.»

Allegra rettet den kjølige oppmerksomheten til Phillips tilbake mot seg. «Og hvis jeg ikke vil bo i huset til grandtanten min i en måned, så vil aksjene i firmaet mitt gå til Tobias?» Hun var ikke verdt millioner, langt mindre milliarder slik som Tobias, men likevel … «Madison Spas er viktig for meg, og det er ikke uten verdi …»

Phillips sendte henne et høflig, men mistroisk blikk som signaliserte at han på et eller annet punkt i forhandlingene hadde gått over på Tobiasʼ side. «Vilkårene for begge aksjeandelene står der, svart på hvitt, miss Mallory. Klausul 16 C.»

Tobias, som nå lente seg mot hjørnet av advokatens enorme mahogniskrivebord, la armene i kors over brystet. «Jeg er ikke akkurat interessert i å eie aksjer i skjønnhetssalongen din …»

«Det er ikke en skjønnhetssalong.» Hun tvang seg selv til å telle til fem inni seg, klar over at stemmen hennes hadde vært en anelse for brysk.

Når man skulle håndtere sterke alfahanner som Tobias, var det bare bortkastet tid å reagere på en følelsesmessig måte. Kunnskap og logikk var det eneste som ga uttelling, men ifølge moren hennes fantes det også en annen, mer effektiv taktikk. Den handlet ikke om logikk overhodet, du måtte bare vente på en sjanse til å si nei.

Hun så Tobias rett inn i øynene og forsøkte å overse det faktum at den dyre, maskuline colognen hans hadde en irriterende distraherende effekt på henne. «Som du sikkert vet, er Madison Spas et eksklusivt spa- og velværesenter som fokuserer på stressreduserende behandlinger og en holistisk livsstil.»

«Noe som også er poenget mitt. Det er ikke akkurat min type virksomhet.»

«Jeg er glad for at du påpeker det», sa hun glatt, «for det å produsere homogene bokser med bilalarmer og dørlåser er ikke akkurat noe som interesserer meg heller.»

Det ble stille en kort stund. «Hunt Securities gjør mer enn å lage låser og alarmer.»

«Å, beklager … jeg glemte at du har et slags detektivbyrå også.»

JT laget en halvkvalt lyd, et sted mellom et host og en latter.

Et glimt av noe som minnet om humor dukket opp i Tobiasʼ øyne. «Det er jo også en måte å beskrive det på.»

Hun innså plutselig at det å krangle med Tobias var en anelse for … forfriskende. Det siste hun trengte, var å åpne døren på gløtt for en farlig avhengighetsskapende tiltrekning som offisielt sett var steindød.

Hun smilte kjølig til ham. Tobias var kanskje rik og mektig nå, men til tross for pengeproblemene de siste generasjonene hadde hatt, hadde familien hennes vært velstående og vellykket en gang i tiden, den også.

JT, som til da ikke hadde deltatt i samtalen, fanget blikket hennes. Det var litt alarmerende, for han hadde fullstendig oversett henne de siste tjue minuttene, til tross for hvor vennlig han hadde vært ved tidligere anledninger. «Kanskje du skal gi Allegra en sjanse, Tobias. Du vet hvordan Esmae var … egensindig, uforutsigbar …»

«Hvis du forsøker å si at Esmae var dement», avbrøt Phillips, «så glem det. Hun tok en test for bare noen måneder siden for å bekrefte at hun var ved sine fulle fem i tilfelle noen ville forsøke å omgjøre testamentet.»

JT rynket pannen. «Hvorfor skrive et testament som dette hvis hun ikke var dement?»

Allegra gikk ikke glipp av insinuasjonen. Hvis Esmae var ved sine fulle fem, måtte noen andre ha presset henne til å skrive de vanvittige klausulene i testamentet. Og siden Tobias aldri ville ha valgt å dele hus med henne, så måtte hun selvsagt være synderen.

Mens insinuasjoner og fordekt hån haglet rundt henne, pakket hun sammen sakene sine før hun reiste seg elegant opp. Hvis hun noensinne skulle benytte seg av morens nei-taktikk og gjenvinne litt kontroll over situasjonen, så var dette det riktige øyeblikket for det. «I motsetning til hva det virker som om dere tror, så aner jeg ikke hvorfor tanten min inkluderte den klausulen i testamentet sitt. Hun var fullstendig klar over at jeg heller vil være strandet på en øde øy enn å tilbringe en natt under samme tak som Tobias.»

Hun sendte Tobias et iskaldt blikk bare for å forsikre seg om at han hadde fått med seg dette neiet. Hun var ikke interessert i ham, og ville aldri bli det heller. «Seriøst, ti ville hester kunne ikke fått meg til å si ja til dette.»

Et hett og definitiv seksuelt grøss gikk gjennom henne idet hun la merke til at han stirret på henne med smale, glitrende øyne. Som om fornektelsen hennes hadde hatt fullstendig motsatt virkning. At han i stedet for å bli fornærmet, hadde likt det hun hadde sagt.

Som om den totale avvisningen hennes hadde gjort ham opphisset.

